Maatietopalvelu

Kyselyvastaus

**Asiakirjan tunnus:** KT1158

**Päivämäärä**: 29.8.2025

**Julkisuus:** Julkinen

**Venäjä / Afrikkalaistaustaiset henkilöt Venäjällä**

**Russia / People of African descent in Russia**

Kysymykset

1. Miten afrikkalaistaustaisiin henkilöihin suhtaudutaan Venäjällä? Kohdistuuko afrikkalaistaustaisiin henkilöihin syrjintää?  
2. Onko afrikkalaistaustaisia henkilöitä joutunut väkivallan tai viharikosten uhriksi? Ovatko tapaukset päätyneet viranomaisten tietoon ja tutkintaan, ja onko tekijöitä tuomittu?  
3. Kuinka paljon Venäjällä asuu Afrikan maista lähtöisin olevia, joko oleskeluluvan turvin asuvia tai Venäjän kansalaisuuden saaneita henkilöitä?  
4. Onko afrikkalaistaustaisia Venäjän kansalaisuuden saaneita henkilöitä painostettu osallistumaan Ukrainan sotaan?

Questions

1. How are people of African descent treated in Russia? Are people of African descent subject to discrimination?  
2. Have people of African descent been victims of violence or hate crimes? Have the cases been brought to the attention of the authorities and investigated, and have the perpetrators been convicted?  
3. How many people from African countries live in Russia, either with a residence permit or as Russian citizens?  
4. Have people of African descent who have obtained Russian citizenship been pressured to participate in the war in Ukraine?

Tämä maatietotuote on laadittu päivittämään Maahanmuuttoviraston päätöksenteossa laadittua ja käytössä olevaa maakappaletta, ja se on muodoltaan normaalia maatietovastausta tiiviimpi.

Tässä vastauksessa lähteenä käytetyssä venäjänkielisessä aineistossa afrikkalaisista, afrikkalaistaustaisista, Afrikan maista lähtöisin olevista, tummaihoisista, ”ei-valkoihoisista” ja ”ei-slaavilaisista alkuperää olevista” henkilöistä käytetyt termit vaihtelevat. Lähdeaineisto ei lähtökohtaisesti erittele esimerkiksi termiä afrikkalainen, vaikka lähes aina asiayhteydestä selviää, että termillä viitataan nimenomaan tummaihoiseen afrikkalaisväestöön tai tummaihoiseen afrikkalaistaustaiseen henkilöön. Lisäksi lähteissä esiintyy paikoin halventavia ja epäasiallisia ilmaisuja, joita ei ole suomennettu sellaisinaan, vaan korvattu asianmukaisilla suomenkielisillä termeillä.[[1]](#footnote-1)

# Miten afrikkalaistaustaisiin henkilöihin suhtaudutaan Venäjällä? Kohdistuuko afrikkalaistaustaisiin henkilöihin syrjintää?

YK:n rotusyrjinnän poistamista valvova komitea (United Nations Committee on the Elimination of Racial Discrimination, UNCERD) on vuonna 2023 julkaistussa Venäjää käsittelevässä raportissaan todennut, että romanien, alkuperäiskansojen edustajien ja maahanmuuttajien säännöllisesti kokemat välikohtaukset osoittavat syrjinnän olevan Venäjällä järjestelmällistä. Rasismiin, muukalaisvihaan ja rotusyrjintään liittyvien välikohtausten määrän todettiin olevan kasvussa. Venäläisen Anti-Discrimination Centre Memorial ja International Committee of Indigenous Peoples of Russia -järjestöjen YK:lle laatiman raportin mukaan poliisi ja lainvalvontaviranomaiset harjoittavat väkivaltaa sekä etnistä profilointia pääasiassa romaneja, keskiaasialaisia ja kaukasialaisia maahanmuuttajia sekä afrikkalaistaustaisia henkilöitä kohtaan.[[2]](#footnote-2)

Venäläinen Valdai-keskustelufoorumi kuvaa afrikkalaistaustaisiin suhtautumisen olleen Venäjällä jo pitkään varovaista. Varovaista suhtautumista pidetään perintönä Neuvostoliiton ajoilta, jolloin ystävyyttä Afrikan maiden kanssa ylistettiin julkisessa retoriikassa, mutta valtaosa neuvostoliittolaisista ei ollut koskaan nähnyt Afrikasta lähtöisin olevaa henkilöä. Arjessa rasismi on aina ollut ilmeistä, ja tilanne on säilynyt pitkälti muuttumattomana nykypäivään saakka. Muukalaisviha on Venäjällä edelleen jokapäiväistä.[[3]](#footnote-3)

France24-uutissivuston syksyllä 2023 tekemän julkaisun mukaan Venäjällä asuvat afrikkalaistaustaiset ovat raportoineet kokevansa syrjintää toistuvasti.[[4]](#footnote-4) Fair Planet -sivuston keväällä 2023 tekemässä julkaisussa todetaan yhteneväisesti, että rasismi on arkipäiväistä. Esimerkiksi ravintolatyöntekijät tai taksikuskit saattavat kieltäytyä palvelemasta afrikkalaistaustaisia ja heitä syrjitään myös vuokra-asuntomarkkinoilla. Afrikkalaistaustaisia henkilöitä pidetään automaattisesti ulkomaalaisina ja heitä tuijotetaan. Monet tummaihoiset venäläiset väittävät, etteivät he koe rasismia, kun taas joidenkin mielestä he eivät vain tunnista rasismia, koska se on niin normaali osa heidän arkeaan.[[5]](#footnote-5) Nationalismia ja rasismia Venäjällä tutkivan SOVA-keskuksen analyytikko toteaa syksyllä 2023 tehdyssä julkaisussa, että tummaihoiset kohtaavat rasismia arjessa ja heitä esimerkiksi tuijotetaan kadulla ja metrossa ja poliisi todennäköisesti pysäyttelee heitä kadulla. Rasismi ilmenee Venäjällä useimmiten arkisissa tilanteissa ja käytännöissä, ei niinkään ennakoimattomina tai aggressiivisina hyökkäyksinä.[[6]](#footnote-6)

The Moscow Times -verkkojulkaisun syyskuussa 2023 laatimassa artikkelissa mainitaan, että julkisuudessa aihetta kommentoineiden afrikkalaistaustaisten henkilöiden kokemukset syrjinnästä vaihtelevat. Erään afrikkalaistaustaisen henkilön mukaan eräs yliopisto-opettaja hylkää järjestelmällisesti afrikkalaistaustaisten opiskelijoiden koesuorituksia yksinomaan opiskelijoiden ihonvärin ja etnisen taustan vuoksi. Samaan aikaan toinen afrikkalaistaustainen henkilö kertoo kokeneensa tuijottelua ja sormella osoittelua koululaisten taholta, mutta ei vakavampaa syrjintää. Jotkut Venäjällä oleskelevat afrikkalaistaustaiset kokevat, että jokainen voi vaikuttaa omalla käytöksellään syrjinnän määrään ja laatuun. Eräs aktivisti pitää tätä tulokulmaa aiheeseen hyvin valitettavana ja paikoin olosuhteiden sanelemana.[[7]](#footnote-7)

Muukalaisvihaa, rasismia ja antisemitismiä usean vuosikymmenen ajan tutkineen venäläisen Levada-tutkimuskeskuksen tekemän mielipidekyselyn[[8]](#footnote-8) tammikuussa 2022 julkaistujen tulosten mukaan venäläiset suhtautuvat eri kansallisuuksista negatiivisimmin tummaihoisiin afrikkalaistaustaisiin henkilöihin. Vuonna 2021 yhteensä 25 % vastaajista päästäisi tummaihoiset afrikkalaistaustaiset henkilöt maahan väliaikaisesti ja 27 % vastaajista ei päästäisi heitä maahan ollenkaan. Vuonna 2010 luvut olivat miltei samat: 29 % ja 26 %. Perheenjäsenenä tummaihoisen afrikkalaisen olisi valmis kohtaamaan 4 % (vuonna 2010 – 1 %), läheisenä ystävänä 6 % (1 %), naapurina 7 % (5 %) tai kollegana 5 % (5 %) vastaajista. Vastaajista 20 % olisi valmis kohtaamaan tummaihoisia afrikkalaistaustaisia yleisesti Venäjällä asuvien keskuudessa. Venäläisten asenteet tummaihoisia afrikkalaistaustaisia sekä uzbekkeja ja tadžikkeja kohtaan ovat yhteneväisiä.[[9]](#footnote-9) Venäläisellä MigraEKB.ru-sivustolla mainitaan, että afrikkalaistaustaiset henkilöt kohtaavat Venäjällä syrjintää ja rasismia useammin kuin entisistä neuvostotasavalloista lähtöisin olevat maahanmuuttajat.[[10]](#footnote-10)

Valdai-keskustelufoorumin keväällä 2023 tehdyssä julkaisussa todetaan, että Venäjälle asettuneet ja Venäjän kansalaisuuden saaneet afrikkalaistaustaiset maahanmuuttajat eivät näy arkielämässä eivätkä he ole edustettuina esimerkiksi politiikassa.[[11]](#footnote-11) Ainoana poikkeuksena mainitaan Tverin alueella vuosikymmeniä asunut, Beninistä alun perin lähtöisin oleva henkilö, joka tuli valituksi kunnallisvaaleissa. Henkilö on kertonut kohdanneensa asuinpaikkakunnallaan aiemmin syrjintää ja häirintää.[[12]](#footnote-12)

# Onko afrikkalaistaustaisia henkilöitä joutunut väkivallan tai viharikosten uhriksi? Ovatko tapaukset päätyneet viranomaisten tietoon ja tutkintaan, ja onko tekijöitä tuomittu?

SOVA-keskuksen tilastojen mukaan vuonna 2025 heinäkuun loppuun mennessä on raportoitu 183 viharikosta. Heinäkuussa 2025 raportoitiin 33 uhrin loukkaantumiseen johtanutta viharikosta. Vuonna 2025 tummaihoisiin kohdistuneita välivaltaisia hyökkäyksiä raportoitiin kolme, keskiaasialaislähtöisiin 10 ja kaukasialaislähtöisiin 12.[[13]](#footnote-13) Elokuussa 2025 The Kyiv Independent -julkaisun mukaan SOVA-keskuksen edustaja todennut, että viharikokset ovat Venäjällä aliraportoituja, sillä uhrit ovat usein vastahakoisia raportoimaan välikohtauksista eivätkä viranomaiset ole halukkaita nostamaan syytteitä heille ilmoitetuista tapauksista. SOVA-keskuksen analyytikko on syksyllä 2023 tehdyssä julkaisussa arvioinut rasististen hyökkäysten olevan aliraportoituja.[[14]](#footnote-14)

Julkisesti saatavilla olevissa lähteissä on mainintoja Venäjällä asuviin afrikkalaistaustaisiin henkilöihin viime vuosina kohdistetuista rasistisista hyökkäyksistä ja väkivallasta.[[15]](#footnote-15) Esimerkiksi heinäkuussa 2025 Moskovassa asuva Venäjän kansalaisuuden saanut afrikkalaistaustainen nainen pahoinpideltiin kotinsa porttikongissa hänen taaperoikäisen lapsensa nähden. Naiselle huudeltiin rasistisia solvauksia pahoinpitelyn aikana. Hän ilmoitti tapahtuneesta poliisiviranomaisille, mutta asialle ei tehty mitään.[[16]](#footnote-16) Nainen on syntynyt Venäjällä, mutta asunut Yhdysvalloissa, ja palannut Venäjälle vuonna 2019.[[17]](#footnote-17) Elokuussa 2023 Jekaterinburgissa tohtoriopintoja suorittanut gabonilainen opiskelija puukotettiin kuoliaaksi. Silminnäkijöiden mukaan tilanteessa lähettyvillä olleet poliisiviranomaiset eivät olleet puuttuneet tilanteeseen heti, vaan olivat pikemmin vähätelleet asiaa. Surmaajalla on arvioitu olevan mahdollisesti yhteyksiä äärioikeistolaiseen valkoista ylivaltaa ihannoivaan ryhmittymään. Kyseisen gabonilaisen surman jälkeen Venäjällä asuvat afrikkalaistaustaiset ovat kertoneet julkisuudessa kokemastaan rasismista sekä väkivallasta, sekä välttelevänsä ulkona liikkumista öisin ja suhtautuvansa entistä varovaisemmin tuntemattomiin ihmisiin. Surmatun gabonilaisen tohtoriopiskelijan tapausta julkisuudessa kommentoineet henkilöt ovat saaneet tappouhkauksia, ja omalta yliopistoltaan uhkaustapauksiin tukea pyytäneitä opiskelijoita ohjeistettiin pidättäytymään kommentoimasta surmaa julkisuudessa.[[18]](#footnote-18)

SOVA-keskuksen mukaan vuosi 2024 oli äärioikeiston harjoittaman rasistisen väkivallan lisääntymisen osalta hälyttävä. Vuonna 2024 uhrin etniseen taustaan perustuvia hyökkäyksiä raportoitiin 163, mikä on yli puolet enemmän kuin vuonna 2023, jolloin tapauksia oli 69. Viranomaiset eivät SOVA-keskuksen arvion mukaan selvästikään kykene reagoimaan huonontuneeseen tilanteeseen. Vuosia 2015–2024 tarkastelevan koosteen mukaan raportoidut viharikokset perustuvat useammin uhrin etniseen taustaan kuin esimerkiksi seksuaali- ja sukupuoli-identiteettiin tai uskonnolliseen vakaumukseen. Viharikoksen tekijä on useimmiten nuori äärioikeistolaista ideologiaa kannattava henkilö, jonka uhriksi päätyvät useimmiten keskiaasialaiset, kaukasialaiset, intialaiset ja yleisesti ottaen "ei-slaavilaista ulkonäköä" edustavat henkilöt. SOVA-keskuksen mukaan vuonna 2023 raportoitiin viisi, vuonna 2022 kolme ja vuonna 2021 viisi POC-henkilöön[[19]](#footnote-19) kohdistunutta hyökkäystä. Etniseen taustaan ja ihonväriin perustuvaa syrjintää ilmenee myös julkisissa tilanteissa, ja esimerkiksi jalkapallojoukkue Zenitin brasilialaistaustaiselle pelaajalle heitettiin Uljanovskissa järjestetyn jalkapallo-ottelun yhteydessä banaani.[[20]](#footnote-20) SOVA-keskuksen vuonna 2025 tekemissä, nationalismia ja muukalaisvihaa käsittelevissä kuukausikoosteissa mainitaan tapauksia, joissa "ei-venäläisiin" ja "ei-slaavilaisiin" henkilöihin kohdistettu muun muassa muukalaisvihamielistä kommentointia ja viharikoksia. Koosteissa ei mainita erikseen afrikkalaistaustaisia, Afrikan maista lähtöisin olevia tai POC-henkilöitä.[[21]](#footnote-21)

SOVA-keskuksen mukaan vuonna 2024 viharikosmotiivin perusteella annettujen tuomioiden määrä kaksinkertaistui edellisvuoteen verrattuna (vuonna 2024 - 70, vuonna 2023 - 35). SOVA-keskuksen mukaan julkisesti saatavilla olevaa tilastoa viharikoksista ei kuitenkaan ole saatavilla, ja siksi heidän tilastonsa perustuvat heidän omaan analyysinsa. Viharikosmotiivin perusteella tehdyistä rikoksista annetuista tuomioista ei ole saatavilla virallisia tilastoja, sillä viharikoksen teon täyttävä tunnusmerkistö ei sisälly rikoslain varsinaiseen pykälään, vaan ainoastaan pykälän alla olevaan kappaleeseen. Tuomioistuintilastot taas julkaistaan yksinomaan pykälien perusteella.[[22]](#footnote-22)

# Kuinka paljon Venäjällä asuu Afrikan maista lähtöisin olevia, joko oleskeluluvan turvin asuvia tai Venäjän kansalaisuuden saaneita henkilöitä?

Käytetyssä lähdeaineistossa ei ole esitetty kokonaisarvioita tai kattavaa tilastotietoa siitä, minkä luvan turvin Afrikan maista lähtöisin olevat henkilöt Venäjällä oleskelevat, tai kuinka monella Afrikan maasta lähtöisin olevalla tai afrikkalaistaustaisella henkilöllä on Venäjän kansalaisuus. Venäjällä asuvien tummaihoisten henkilöiden määrästä ei ole löydettävissä tilastotietoa. Fair Planet -sivuston vuonna 2023 tekemässä julkaisussa tummaihoisten tai afrikkalaista alkuperää olevien henkilöiden määrän arvioidaan olevan 40 000–70 000 välillä.[[23]](#footnote-23) SOVA-keskuksen edustajan arvion mukaan heitä on Venäjällä yli 60 000.[[24]](#footnote-24)

Opiskelijat

Valdai-keskustelufoorumin vuonna 2023 tekemän julkaisun mukaan Venäjällä oleskelee vuosittain keskimäärin noin 40 000 Afrikan maista lähtöisin olevaa henkilöä. Venäjän maahanmuuttoviranomaisten antaman virallisen tilastotiedon mukaan Venäjällä oleskeli vuonna 2022 yhteensä 38 885 afrikkalaista, joista valtaosa, yhteensä 34 360, oli opiskelijoita. Afrikan maista Venäjälle saapuneet opiskelijat olivat useimmiten lähtöisin Egyptistä (15 668), Marokosta (3 438), Nigeriasta (1 754), Algeriasta (1 458) ja Zimbabwesta (1 262).[[25]](#footnote-25) Venäjän viranomaiset ovat maininneet julkisuudessa, että vuosittain noin 6 500 afrikkalaista pääsee opiskelemaan Venäjälle ilmaiseksi.[[26]](#footnote-26) Mainittakoon, että Valdai-keskustelufoorumi ei mainitse julkaisussaan ulkomaalaisten opiskelijoiden maassa oleskeluun oikeuttavaa lupatyyppiä, mutta mitä ilmeisimmin he ovat saapuneet maahan ja oleskelevat maassa opiskelijaviisumilla. Valtaosa Venäjällä opiskelevista afrikkalaisista poistuu maasta opintojen päättymisen jälkeen.[[27]](#footnote-27) Opiskelijoiden lisäksi Venäjällä oleskeli väliaikaisella oleskeluluvalla 1 338, pysyvällä oleskeluluvalla 1 994 ja työluvalla 319 Afrikan maista lähtöisin olevaa henkilöä. Vuonna 2022 yhteensä 874 Afrikan maista lähtöisin olevaa henkilöä sai Venäjän kansalaisuuden.[[28]](#footnote-28) Mainittakoon, ettei käytetyssä lähdeaineistossa mainita Venäjällä mahdollisesti eri viisumityyppien[[29]](#footnote-29) turvin oleskelevien Afrikan maista lähtöisin olevien henkilöiden määrää.

Työntekijät

Valdai-keskustelufoorumin mukaan vuonna 2022 Afrikan maista Venäjälle suuntautuvan työperäisen maahanmuuton arvioidaan olevan muutama sata henkilöä. Afrikan maista Venäjälle pysyvästi muuttavien määrän todetaan olevan vähäinen.[[30]](#footnote-30) Fair Planet -sivuston vuonna 2023 tekemän julkaisun mukaan vuosittain tuhansia afrikkalaisia huijataan Venäjälle kuvitteellisen opiskelupaikan, työpaikan ja jopa urheilu-uran varjolla. Afrikkalaisten, erityisesti nigerialaisten, naisten tuominen Venäjälle ja pakottaminen seksityöhön on ongelma. Nigeriasta tuodaan vuosittain arviolta 3 000 naista ja tyttöä seksityöntekijäksi.[[31]](#footnote-31)

VOA News -sivuston keväällä 2024 tekemän julkaisun mukaan Venäjä yrittää paikata maan työvoimapulaa rekrytoimalla työvoimaa Afrikan maista. Esimerkiksi Ugandasta, Ruandasta, Keniasta, Etelä-Sudanista, Sierra Leonesta ja Nigeriasta rekrytoidaan18–22-vuotiaita naisia. Rekrytointitilaisuuksia on järjestetty esimerkiksi ugandalaisissa lastenkodeissa. Facebookissa Alabuga Start program -nimisen profiilin mukaan vuoden 2024 alkupuolella Tatarstanin tasavallassa Jelabugassa sijaitsevalle droonitehtaalle rekrytoitiin 182 naista, pääosin Keski- ja Itä-Afrikan maista. Arviolta yhteensä 200 Afrikasta lähtöisin olevaa naista työskentelee droonitehtaalla huonoissa työoloissa ja heikoilla työehdoilla. Työntekijöitä tarkkaillaan jatkuvasti sekä työpaikalla että asuntoloissa. Naisten kertoman mukaan heidän kuukausiansionsa on 500–700 Yhdysvaltain dollaria (USD). Jotkut ovat saaneet lähetettyä palkastaan rahaa myös kotimaahansa, kun taas osa on kertonut, ettei palkka riitä edes perustarpeisiin. Joidenkin tehtaalla työskennelleiden afrikkalaisnaisten arvioidaan lähteneen tai löytäneen töitä muualta Venäjällä.[[32]](#footnote-32)

Venäläinen Izvestija-lehti toteaa helmikuussa 2025 tekemässään julkaisussa, että kenialaisten määrä ulkomailta Venäjälle palkatun työvoiman joukossa on kasvanut. Lisäksi ulkomaalaista työvoimaa on rekrytoitu muista Afrikan maista, kuten Zimbabwesta, Kamerunista, Sambiasta ja Algeriasta.[[33]](#footnote-33)

Turvapaikanhakijat

Venäjällä myönnetään pakolaisasema vuosittain vain muutamalle kymmenelle ihmiselle, eikä heidän joukossaan ole juurikaan afrikkalaistaustaisia. Mahdollisuudet jäädä Venäjälle turvapaikkajärjestelmän turvin ovat yleisesti ottaen hyvin hankalat. Venäjän maine turvapaikanhakijoille epäsuotuisana maana on levinnyt ulkomaalaisten keskuudessa nopeasti.[[34]](#footnote-34) Maaliskuussa 2025 Venäjällä oleskeli pakolaisstatuksella 217 ja väliaikaisella pakolaisstatuksella 9 914 ihmistä. Yleisimpien joko pysyvää tai väliaikaista suojelua saaneiden kansalaisuuksien joukossa ei mainita yhtäkään Afrikan valtiota.[[35]](#footnote-35)

# Onko afrikkalaistaustaisia Venäjän kansalaisuuden saaneita henkilöitä painostettu osallistumaan Ukrainan sotaan?

Julkisesti saatavilla olevissa lähteissä on lukuisia mainintoja Afrikan maista lähtöisin olevien henkilöiden pakottamisesta, painostamisesta ja huijaamisesta Venäjän armeijan sotilaaksi. Lähteissä ei kuitenkaan erikseen mainita, onko Venäjän asevoimiin painostetuilla ja värvätyillä afrikkalaislähtöisillä henkilöillä mahdollisesti Venäjän kansalaisuus. Ukrainan sotaan päätyneiden Afrikan maista lähtöisin olevien ja afrikkalaistaustaisten mainitaan kuitenkin useimmiten olevan joko suoraan kotimaastaan värvättyjä tai Venäjällä opiskelleita tai työskennelleitä afrikkalaisia. Useimmiten Venäjän armeijan sotilaaksi päätyneet afrikkalaistaustaiset eivät ole kertomansa mukaan etukäteen ymmärtäneet joutuvansa sotaan tai sotatoimialueelle.

Useissa eri lähteissä kuvataan hyvin seikkaperäisesti Afrikan maista lähtöisin olevien henkilöiden värväysprosessia Venäjän armeijan sotilaaksi. Africa Defense Forum -verkkojulkaisun kesällä 2024 laatiman artikkelin mukaan Afrikan maista lähtöisin olevia Venäjällä työskennelleitä ja opiskelleita henkilöitä on värvätty Ukrainan sotaan uhkailemalla ja huijaamalla. Heitä on värvätty myös palkka-armeija Wagnerin joukkoihin. Joidenkin arvioiden mukaan tuhansia afrikkalaisia opiskelijoita, maahanmuuttajia ja vankeja on pakotettu Venäjän armeijaan. Viranomaisten todetaan painostavan afrikkalaisia opiskelijoita ja nuoria työntekijöitä liittymään armeijaan, koska muuten heidän viisumejaan ei jatkettaisi.[[36]](#footnote-36)

Afrikkalaistaustaisten opiskelijoiden värväyksestä Venäjän asevoimiin ja palkka-armeijoihin on raportoitu sen jälkeen, kun Moskovaan yliopisto-opiskelijaksi saapunut Sambian kansalainen kaatui Ukrainassa syksyllä 2022. Opiskelija oli värvätty Wagner-joukkoihin moskovalaisesta vankilasta, jonne hän oli joutunut huumausainerikosta. Miehen sukulaisten kertoman mukaan opiskelija oli pakotettu sotaan.[[37]](#footnote-37) Joitakin Venäjällä työviisumilla[[38]](#footnote-38) oleskelleita afrikkalaisia on pidätetty, ja heidät on pakotettu valitsemaan maasta karkottamisen tai armeijaan liittymisen väliltä. Ukrainan sotavangiksi jääneiden joukossa on uutisoitu olevan muun muassa sierraleonelaisia, somalialaisia ja senegalilaisia, jotka oman kertomansa mukaan huijattiin Venäjän armeijan sotilaiksi.[[39]](#footnote-39) Venäjän armeijan sotilaaksi huijatuksi tulemisesta ovat kertoneet myös kamerunilaiset ja ghanalaiset miehet.[[40]](#footnote-40) The Insider -julkaisun lokakuussa 2024 YouTube-kanavallaan julkaisemassa reportaasissa kerrotaan seikkaperäisesti usean Afrikasta lähtöisin olevan miehen matkasta Venäjän armeijan sotilaaksi.[[41]](#footnote-41)

Africa Defense Forum -sivusto toteaa, että Ukrainan sotilastiedustelun julkisuuteen antamien tietojen mukaan Venäjä värvää aktiivisesti useissa eri Afrikan maissa, erityisesti Ruandassa, Burundissa, Kongossa[[42]](#footnote-42) ja Ugandassa.[[43]](#footnote-43) France24-uutissivuston mukaan satoja afrikkalaisia miehiä muun muassa Senegalista, Ghanasta ja Kamerunista on tullut huijatuksi Venäjän armeijaan. Heille on luvattu suuria palkkioita, hyvä työpaikka ja jopa Venäjän passi. Jotkut ovat värväytyneet armeijaan myös vapaaehtoisesti.[[44]](#footnote-44)

## Lähteet

Africa Defense Forum

28.1.2025. *Africans ‘Trapped’ Working in Russian Drone Factories.* <https://adf-magazine.com/2025/01/africans-trapped-working-in-russian-drone-factories/> (käyty 26.8.2025).

9.7.2024. *Using Threats and False Promises, Russia Sends Africans to Fight in Ukraine.* <https://adf-magazine.com/2024/07/using-threats-and-false-promises-russia-sends-africans-to-fight-in-ukraine/> (käyty 26.8.2025).

Anti-Discrimination Centre Memorial

22.5.2023. *The UN CERD found the Russian Federation responsible for numerous violations of the Convention on the Elimination of Racial Discrimination.* <https://adcmemorial.org/en/news/the-un-cerd-found-the-russian-federation-responsible-for-numerous-violations-of-the-convention-on-the-elimination-of-racial-discrimination/> (käyty 27.8.2025).

27.3.2023. *Alternative Report on Russian Federation’s Implementation of the International Convention on the Elimination of All Forms of Racial Discrimination.* <https://adcmemorial.org/en/publications/alternative-report-on-russian-federations-implementation-of-the-international-convention-on-the-elimination-of-all-forms-of-racial-discrimination/> (käyty 27.8.2025).

Britannica [viimeksi päivitetty 23.8.2025]. *Democratic Republic of the Congo capital at* *Kinshasa.* <https://www.britannica.com/place/Democratic-Republic-of-the-Congo> (käyty 26.8.2025).

Fair Planet 20.2.2023. *The evolution of racism against Black Russians.* <https://www.fairplanet.org/story/racism-against-black-russians-afrorussians/> (käyty 21.8.2025).

France24

13.6.2025. *Putin's recruits: The young Africans fighting for Russia in Ukraine.* <https://www.france24.com/en/tv-shows/reporters/20250613-putin-recruits-africans-fighting-for-russia-ukraine-black-wagners> (käyty 26.8.2025).

5.9.2023. *Fatal stabbing of Gabonese student highlights 'daily' racism faced by Africans in Russia.* <https://observers.france24.com/en/asia-pacific/20230905-death-of-a-gabonese-student-in-yekaterinburg-sheds-light-on-racism-in-russia> (käyty 20.8.2025).

The Insider 17.10.2024*. «Теперь ты в Украине». Как Россия вербует африканцев на войну* [YouTube]. <https://www.youtube.com/watch?v=mhNi00SqV1c> (käyty 27.8.2025).

The Japan Times 10.6.2024. *Russia is sending young Africans to die in its war against Ukraine.* <https://www.japantimes.co.jp/news/2024/06/10/world/russia-africans-war-ukraine/> (käyty 27.8.2025).

Kielikello 2/2023. *Onko hän POC, tumma, ruskea, värillinen, ei-valkoinen – vai talousalan asiantuntija?* <https://kielikello.fi/onko-h%C3%A4n-poc-tumma-ruskea-v%C3%A4rillinen-ei-valkoinen-vai-talousalan-asiantuntija/> (käyty 28.8.2025).

The Kyiv Independent 7.8.2025. *What it’s really like being Black in Russia.* <https://kyivindependent.com/what-its-really-like-being-black-in-russia/> (käyty 20.8.2025).

MigraEKB.ru 2025. *Мигранты из Африки в России: кто приезжает, зачем и с какими трудностями сталкиваются.* <https://migraekb.ru/poleznaya-informacziya/migrantyi-iz-afriki-v-rossii-kto-priezzhaet-zachem-i-s-kakimi-trudnostyami-stalkivayutsya.html> (käyty 27.8.2025).

Modern Ghana 23.9.2024. *14 Ghanaians lured to Russia with false promises end up in Ukraine war.* <https://www.modernghana.com/news/1343612/14-ghanaians-lured-to-russia-with-false-promises.html> (käyty 27.8.2025).

The Moscow Times

23.7.2025. *Don't Believe the Kremlin's Lies About Race in Russia.* <https://www.themoscowtimes.com/2025/07/23/dont-believe-the-kremlins-lies-about-race-in-russia-a89928> (käyty 20.8.2025).

29.9.2023. *An African Student’s Murder Sheds Light on Russia’s Race Problem.* <https://www.themoscowtimes.com/2023/09/29/an-african-students-murder-sheds-light-on-russias-race-problem-a82605> (käyty 20.8.2025).

Radio France Internationale (RFE) 17.1.2025. *African troops 'forced to Ukraine frontlines' while Russians stay in camp.* <https://www.rfi.fr/en/africa/20250117-african-troops-forced-to-ukraine-frontlines-while-russians-stay-in-camp> (käyty 25.8.2025).

Rg.ru 14.7.2010. *Свои проблемы жители тверского поселка доверили депутату-африканцу.* <https://rg.ru/2010/07/15/reg-roscentr/deputat.htmlv> (käyty 18.8.2025).

RTVI 22.1.2025. *Умер первый темнокожий депутат России Жан Грегуар Сагбо.* <https://rtvi.com/news/umer-pervyj-temnokozhij-deputat-rossii-zhan-greguar-sagbo/> (käyty 18.8.2025).

SOVA

9.8.2025. *Russian Nationalism and Xenophobia in July 2025.* <https://www.sova-center.ru/en/xenophobia/news-releases/2025/08/d47114/> (käyty 27.8.2025).

11.7.2025. *Russian Nationalism and Xenophobia in June 2025.* https://www. sova-center.ru/en/xenophobia/news-releases/2025/07/d47109/ (käyty 27.8.2025).

11.6.2025. *Russian Nationalism and Xenophobia in May 2025.* https://www. sova-center.ru/en/xenophobia/news-releases/2025/06/d47108/ (käyty 27.8.2025).

12.5.2025*. Russian Nationalism and Xenophobia in April 2025.* https://www. sova-center.ru/en/xenophobia/news-releases/2025/05/d47106/ (käyty 27.8.2025).

11.4.2025. *Russian Nationalism and Xenophobia in March 2025*. https://www. sova-center.ru/en/xenophobia/news-releases/2025/04/d47104/ (käyty 27.8.2025).

12.3.2025. *Russian Nationalism and Xenophobia in February 2025.* https://www. sova-center.ru/en/xenophobia/news-releases/2025/03/d47103/ (käyty 27.8.2025).

28.2.2025. *Neo-Nazis on the Rise: Hate Crimes and Countering Them in Russia in 2024.* https://www. sova-center.ru/en/xenophobia/reports-analyses/2025/02/d47102/#\_Toc191333045 (käyty 27.8.2025).

14.2.2024. *The New Generation of the Far-Right and Their Victims. Hate Crimes and Counteraction to Them in Russia in 2023.* https://www. sova-center.ru/en/xenophobia/reports-analyses/2024/02/d47069/?sphrase\_id=2859030#\_Toc158806132 (käyty 27.8.2025).

7.2.2025. Russian Nationalism and Xenophobia in January 2025. https://www. sova-center.ru/en/xenophobia/news-releases/2025/02/d47101/ (käyty 27.8.2025).

THL 11.2.2025. *Käsitteet.* <https://thl.fi/aiheet/maahanmuutto-ja-kulttuurinen-moninaisuus/tyon-tueksi/kasitteet> (käyty 28.8.2025).

Valdai Discussion Club 2025. *Founders.* <https://valdaiclub.com/about/founders/> (käyty 25.8.2025).

Visit Russia 2020. *Types of Visa to Russia.* <https://www.visitrussia.com/visas/visa_types.htm> (käyty 20.8.2025).

VOA News 10.4.2024. *Africans recruited to work in Russia say they were duped into building drones for use in Ukraine.* <https://www.voanews.com/a/africans-recruited-to-work-in-russia-say-they-were-duped-into-building-drones-for-use-in-ukraine/7817191.html> (käyty 25.8.2025).

Yhdenvertaisuus.fi 2025. *Antirasistinen sanasto. POC & BIPOC.* <https://yhdenvertaisuus.fi/sanasto> (käyty 28.8.20259.

\*\*\*

Известия [Izvestija] 21.2.2025. *Трудовая ниша: бизнес начал привлекать рабочих из Африки и Южной Америки.* <https://iz.ru/1842437/milana-gadzhieva-olga-anaseva/trudovaya-nisha-biznes-nachal-privlekat-rabochikh-iz-afriki-i-iuzhnoi-ameriki> (käyty 27.8.2025).

Исследовательский центр «Сова» [Issledovatelskij tsentr ”Sova ”] 4.8.2025. *Русский национализм и ксенофобия. Итоги июля 2025.* https://www. sova-center.ru/racism-xenophobia/publications/2025/08/d52024/ (21.8.2025).

Комитет «Гражданское содействие» [Komitet ”Graždanskoje sodejstvije] 19.6.2025. *Миграционная статистика МВД России за первый квартал 2025 года.* <https://refugee.ru/news/migraczionnaya-statistika-mvd-rossii-za-pervyj-kvartal-2025-goda/> (21.8.2025).

Левада-Центр [Levada-Tsentr] 24.1.2022. *Ксенофобия и мигранты.* <https://www.levada.ru/2022/01/24/ksenofobiya-i-migranty/> (käyty 19.8.2025).

Международный дискуссионный клуб «Валдай» [Meždunarodnyj diskussionnyj klub ”Valdai”]

15.8.2025. *Перспективы развития российско-африканских отношений.* <https://ru.valdaiclub.com/a/highlights/perspektivy-razvitiya-rossiya-afrika/> (käyty 18.8.2025).

10.3.2023. *Африканская миграция в Россию: к каким переменам нужно готовиться.* <https://ru.valdaiclub.com/a/highlights/afrikanskaya-migratsiya-v-rossiyu/> (käyty 18.8.2025).

Проект «Хочу жить» [Projekt ”Hotšu žit”] 1.12.2024. *Африканец приехал в Россию как турист, но оказался на войне | «Хочу жить»* [YouTube]. <https://www.youtube.com/watch?v=kt6stOKoUMo> (käyty 27.8.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. THL 11.2.2025; Yhdenvertaisuus.fi 2025; Kielikello 2/2023. [↑](#footnote-ref-1)
2. Anti-Discrimination Centre Memorial 22.5.2023; Anti-Discrimination Centre Memorial 27.3.2023. [↑](#footnote-ref-2)
3. Valdai Discussion Club 2025; Международный дискуссионный клуб «Валдай» 10.3.2023. [↑](#footnote-ref-3)
4. France24 5.9.2023. [↑](#footnote-ref-4)
5. Fair Planet 20.2.2023. [↑](#footnote-ref-5)
6. The Moscow Times 29.9.2023. [↑](#footnote-ref-6)
7. The Moscow Times 29.9.2023. [↑](#footnote-ref-7)
8. Tässä vastauksessa lähteenä käytetty mielipidekysely on toteutettu viisi kertaa vuosien 2010–2021 välillä. Mielipidekyselyssä selvitetään venäläisten suhtautumista seitsemään eri ihmisryhmään: (tummaihoisiin) afrikkalaisiin, keskiaasialaisiin (tadzhikit ja uzbekit), romaneihin, kiinalaisiin, tšetšeeneihin, ukrainalaisiin ja juutalaisiin (Левада-Центр 24.1.2022). [↑](#footnote-ref-8)
9. Левада-Центр 24.1.2022. [↑](#footnote-ref-9)
10. MigraEKB.ru 2025. [↑](#footnote-ref-10)
11. Международный дискуссионный клуб «Валдай» 10.3.2023. [↑](#footnote-ref-11)
12. Международный дискуссионный клуб «Валдай» 10.3.2023; RTVI 22.1.2025; Rg.ru 14.7.2010. [↑](#footnote-ref-12)
13. The Kyiv Independent 7.8.2025; Исследовательский центр «Сова» 4.8.2025. [↑](#footnote-ref-13)
14. The Moscow Times 29.9.2023; The Kyiv Independent 7.8.2025. [↑](#footnote-ref-14)
15. The Moscow Times 29.9.2023; The Moscow Times 23.7.2025; France24 5.9.2023; The Kyiv Independent 7.8.2025. [↑](#footnote-ref-15)
16. The Moscow Times 23.7.2025. [↑](#footnote-ref-16)
17. The Kyiv Independent 7.8.2025. [↑](#footnote-ref-17)
18. The Moscow Times 29.9.2023; France24 5.9.2023. [↑](#footnote-ref-18)
19. THL:n mukaan POC-termi tulee englanninkielisestä termistä People of Colour, eikä termille ole toistaiseksi laajasti käytettyä suomennosta. POC-termillä viitataan ihmisiin, jotka mielletään erilaisten ominaisuuksien (esimerkiksi nimi, ihonväri tai uskonto) vuoksi muiksi kuin valkoisiksi ihmisiksi (THL 11.2.2025). [↑](#footnote-ref-19)
20. SOVA 28.2.2025; SOVA 14.2.2024. [↑](#footnote-ref-20)
21. SOVA 9.8.2025; SOVA 11.7.2025; SOVA 11.6.2025; SOVA 12.5.2025; SOVA 11.4.2025; SOVA 12.3.2025; SOVA 7.2.2025. [↑](#footnote-ref-21)
22. SOVA 28.2.2025. [↑](#footnote-ref-22)
23. Fair Planet 20.2.2023. [↑](#footnote-ref-23)
24. The Moscow Times 29.9.2023. [↑](#footnote-ref-24)
25. Международный дискуссионный клуб «Валдай» 10.3.2023. [↑](#footnote-ref-25)
26. The Japan Times 10.6.2024. [↑](#footnote-ref-26)
27. Международный дискуссионный клуб «Валдай» 15.8.2025. [↑](#footnote-ref-27)
28. Международный дискуссионный клуб «Валдай» 10.3.2023. [↑](#footnote-ref-28)
29. Venäjälle voi saapua esimerkiksi turismin, liike-elämän tai yksityishenkilön kutsun perusteella myönnettävällä viisumilla (Visit Russia 2020). [↑](#footnote-ref-29)
30. Международный дискуссионный клуб «Валдай» 10.3.2023. [↑](#footnote-ref-30)
31. Fair Planet 20.2.2023. [↑](#footnote-ref-31)
32. VOA News 10.4.2024; Africa Defense Forum 28.1.2025. [↑](#footnote-ref-32)
33. Известия 21.2.2025. [↑](#footnote-ref-33)
34. Международный дискуссионный клуб «Валдай» 10.3.2023. [↑](#footnote-ref-34)
35. Комитет «Гражданское содействие» 19.6.2025. [↑](#footnote-ref-35)
36. Africa Defense Forum 9.7.2024. [↑](#footnote-ref-36)
37. France24 5.9.2023. [↑](#footnote-ref-37)
38. Lähteessä käytetyllä work visa -termillä viitataan todennäköisesti enimmillään vuoden voimassa olevaan bisnes- ja liiketoimintaviisumiin, sillä varsinaista työntekoon oikeuttavaa viisumia Venäjällä ei ole käytössä (Visit Russia 2020). [↑](#footnote-ref-38)
39. France24 5.9.2023; Africa Defense Forum 9.7.2024; Проект «Хочу жить» 1.12.2024. [↑](#footnote-ref-39)
40. Radio France Internationale (RFE) 17.1.2025; Modern Ghana 23.9.2024. [↑](#footnote-ref-40)
41. The Insider 17.10.2024. [↑](#footnote-ref-41)
42. Lähteessä ei käy ilmi viitataanko englanninkielisellä Congo-termillä Kongon demokraattiseen tasavaltaan (Kinshasan Kongo) vai Kongon tasavaltaan (Brazzavillen Kongo) (Britannica [viimeksi päivitetty 23.8.2025]). [↑](#footnote-ref-42)
43. Africa Defense Forum 9.7.2024. [↑](#footnote-ref-43)
44. France24 13.6.2025. [↑](#footnote-ref-44)